Komisijos reglamentas (EB) Nr. 2381/94
1994 m. rugsėjo 30 d.
iš dalies keičiantis Tarybos reglamento (EEB) Nr. 2092/91 dėl ekologinės žemės ūkio produktų gamybos ir nuorodų apie tokią gamybą ant žemės ūkio ir maisto produktų II priedą
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1991 m. birželio 24 d. Tarybos reglamentą (EEB) Nr. 2092/91 dėl ekologinės žemės ūkio produktų gamybos ir nuorodų apie tokią gamybą ant žemės ūkio ir maisto produktų [1] su paskutiniais pakeitimais, padarytais Komisijos reglamentu (EB) Nr. 1468/94 [2], ypač į jo 13 straipsnį,
kadangi kai kurios valstybės narės pageidavo į Tarybos reglamento (EEB) Nr. 2092/91 II priedą įtraukti tam tikras trąšas, atsižvelgiant į tai, kad tokios trąšos pastaruoju metu yra naudojamos ekologinėje žemdirbystėje, laikantis ekologinėje žemdirbystėje priimtų ir tradiciškai taikomų tam tikrose Bendrijos šalyse taisyklių; kadangi šių pageidavimų analizė parodė, jog laikomasi 7 straipsnio 1 dalies b punkto reikalavimų;
kadangi taip pat yra būtina tiksliai apibrėžti į Reglamento (EEB) Nr. 2092/91 II priedą įtrauktas tam tikras trąšas dėl šių produktų pobūdžio ir kilmės garantijos;
kadangi atsirado būtinybė tiksliau apibrėžti tam tikrų trąšų naudojimo sąlygas ir reikalavimus jų sudėčiai, kad būtų garantuota, jog visiškai laikomasi įtraukimo į Reglamento (EEB) Nr. 2092/91 II priedą reikalavimų, kaip apibrėžta 7 straipsnio 1 dalies b punkte;
kadangi turėtų būti nustatytas papildomas laikotarpis, per kurį būtų galima sunaudoti produktų, kurie buvo išbraukti iš Reglamento (EEB) Nr. 2092/91 II priedo A dalies, atsargas;
kadangi šiame reglamente numatytos priemonės atitinka pagal Reglamento (EEB) Nr. 2092/91 14 straipsnį įsteigto Komiteto nuomonę,
PRIĖMĖ ŠĮ REGLAMENTĄ:
1 straipsnis
Reglamento (EEB) Nr. 2092/91 II priedo A dalis yra pakeičiama šio reglamento priedu.
2 straipsnis
Šis reglamentas įsigalioja septintą dieną po jo paskelbimo Europos Bendrijų oficialiajame leidinyje.
Produktus, išbrauktus iš Reglamento (EEB) Nr. 2092/91 II priedo A dalies, galiojusios iki šio Reglamento įsigaliojimo, galima ir toliau naudoti pagal ankščiau taikytas sąlygas, kol bus sunaudotos visos jų atsargos, bet ne vėliau kaip iki 1995 m. liepos 1 d.
Reglamento (EEB) Nr. 2092/91 II priedo A dalyje nurodytus produktus, kuriems taikomos sąlygos, griežtesnės nei taikytosios iki šio reglamento įsigaliojimo dienos, galima ir toliau naudoti pagal ankščiau taikytas sąlygas, kol bus sunaudotos visos jų atsargos, bet ne vėliau kaip iki 1995 m. liepos 1 d.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 1994 m. rugsėjo 30 d.